प्रकाशन जगत में अपनी त्‍वरा टिप्‍पणियों और शोध-विचारित आलेखों के लिए जानी जाती हैं डॉ. मोनिका शर्मा। खूब लिखती हैं और खूब विचार जगाती है मगर वह कविता में भी सोचती है, यह नई बात है। उनका काव्‍य संग्रह आया है : देहरी के अक्षांश पर। अक्ष का अंश अक्षांश होता है और जब कवयित्री देहरी को लेकर सोचती है तो यह विचार स्वाभाविक है कि वह निश्चित ही देहरी पर केंद्रीभूत होकर कुछ कहने को आतुर है। कवयित्री का विचार है कि देहरी के भीतर और बाहर अपने परिवेश में जो देखा-जिया, वही अनुभूति मेरी कविताओं का केंद्र है। गृहस्थी की धुरी पर एक साधारण स्त्री की असाधारण भूमिका को प्रतिबिम्बित करती है मेरी कविताएं। यह एक प्रयास है अविराम गतिशील गृहिणी की दिनचर्या में झांकने का। इसी अर्थ में काव्य संग्रह ' गृहस्थी की धुरी पर सतत् संघर्षरत मां को समर्पित' को किया गया है।